VEGA præsenterer

**The Hellacopters er igen klar til at stå for din rock-katarsis**

*Som en fugl Fønix har de rejst sig fra asken og den 16. maj spiller det legendariske rockband The Hellacopters deres potente rockhits i Store VEGA.*

I 2008 efter et utal af anmelderoste album og lange verdensturneer løb The Hellacopters tør for brændstof og besluttede at tage en velfortjent pause. Efter otte år fandt de sammen igen i det oprindelige line-up for at fejre 20-års jubilæet for deres debutalbum. Dyret blev vækket.

The Hellacopters startede som et sideprojekt for ”Drengen” og forsanger Nicke Andersson, der havde spillet trommer i dødsmetal bandet Entombed, men det stod hurtigt klart, at bandet var kommet for at blive. De tændte en gnist på den svenske rockscene, der fik den til at pulsere igen efter lang tids dvale, og de blev sammen med The Hives et af Sveriges mest indflydelsesrige bands inden for rockgenren.

I 1996 udgav de debutalbummet *Supershitty to the Max,* og med det i bagagen røg de på tour med verdensbandet Kiss samt vandt en svensk Grammy. Albummet er indspillet live i studiet på bare 26 timer.

Med albummet *Grande Rock* gik bandet nye, musikalske veje, der sporede på dem ind på en mere klassisk 70´er inspireret lyd. Albummet røg direkte ind på den svenske top ti liste, men det var i 2000, at Hellacopters cementerede deres plads i den svenske rockhistorie.

Albummet hedder *High Visibility* og blev indspillet sammen med producer Chips Kiesbye (Thåström, The Nomads og Millencolin) og deres nytilkommende guitarist Robert Dahlqvist. Albummet tilbragte hele tolv uger på den svenske hitliste og vandt guld. Bandet tog på en lang Europaturné med de unge gutter i The Hives og udgav senere hovedværket i USA.   
Det engelske musikmagasin NME skrev bl.a. om albummet:

*“But, for the 40 or so minutes The Hellacopters lay down their sacred ramalama, don’t be surprised if you find yourself strutting with a cockier swagger than usual.”*

Med deres unikke mix af punk, garage og hardrock har de fået areaner og spillesteder verden over på kogepunktet af intensitet og vildskab. Den 16. maj bliver det Store VEGAs tur.

**Fakta om koncerten:**  
The Hellacopters (SE)  
Torsdag d. 16. maj kl. 20.00  
Store VEGA, Enghavevej 40, 1674 København V  
Billetpris: 300 kr. + gebyr  
Billetsalget starter i dag kl. 10.00 via vega.dk og Ticketmaster.